The_Maze_Runner_(filma)
Argumentua
Filmaren hasieran, gorantz doan jasogailu baten barruan dagoen gazte bat (Dylan O’Brien) agertzen da. Goiko partera iristerakoan, ezagutzen ez dituen hainbat gaztez inguratuta dagoela ohartzen da. Gazteak harrizko hormaz inguraturiko gune txiki berde batean daude. Albyk (Aml Ameen), gunearen liderrak, azalpenak ematen dizkio eta beste gazteek bezala, memoria galdu eta leku horretara bidali zutela kontatzen dio. Gazteak Chuck (Blake Cooper) eta Newt (Thomas Brodie-Sangster) ezagutzen ditu, lekura moldatzen den bitartean. Gauean, mutila iritsi dela ospatzeko jai bat antolatzen dute. Newtek azaltzen dio ezagutzen ez duten arrazoi batengatik bidali zituztela gune hartara jasogailuaren bidez, eta hilero gazte bat ekartzen dutela kontatzen dio. Era berean, Newtek azaltzen dio bertan dauden batzuk hiru urte daramatzatela giltzapean; izan ere, hortik ateratzeko modu bakarra labirintoa zeharkatzea da. Hala ere, gauean, ateak ixterakoan, erasotzen duten munstroz beterik dago (“penitente” edo “lazerador” ezizenez). Ondorioz, soilik “lasterkariak” izendatutakoak sar daitezke bertan, labirintoa ezagutzen duten bakarrak baitira. Bizirik irauteko, biztanleek gune barruan lan desberdinak egiteko taldeak sortu zituzten; besteak beste, sukaldariak, lasterkariak eta medikuak. Newtek azalpenekin jarraitu baino lehen, Gallyk (Will Poulter) lagunarteko borrokaldi bat egitea proposatzen dio. Borrokatzen ari diren bitartean, heldu berri den gazteak buruan kolpe bat jasotzen du eta memoriaren zati bat berreskuratzen du. Horrela, bere izena Thomas dela esaten die. Hurrengo egunean ongarriaren bila joateko eskatzen diote Thomasi, eta labirintoan barrena murgiltzen da. Ustekabean, lasterkari batek, Ben-ek (Chris Sheffield), Thomasi eraso egiten dio; izan ere, lazerador baten ziztadaren ondorioz, Ben erotu egin da. Benek beste pertsona bat hiltzeko arriskuan ez sartzeko eta sendagairik ez dutenez, ilunabarrean labirintoan uzten dute, hil dadin. Biharamunean, Thomas bere iragana gogoratzen saiatzen da. Gunean iskanbila sortzen da, Alby eta lasterkarien liderrak, Minhok (Ki Hong Lee) labirintoan sartu baitira gaua iristear zegoenean, eta ez dira bueltatu. Gazteak ate nagusian elkartzen dira, noiz itzuliko zain, eta ezustean, Minho agertzen da Alby arrastaka daramala. Lazerador baten ziztada jaso du Albyk, eta gazteak harrituta geratzen dira; izan ere, munstro horiek ez dute egunean zehar erasotzen. Ateak ixten ari direla, Thomas labirintoan sartzen da, beste bi gazteek sartzeko astirik ez dutela baitaki. Ondorioz, gaua iristerakoan, hirurak labirintoan giltzapetuta geratzen dira. Alby bere kabuz ezin denez mugitu, Thomas eta Minho egunsentira arte ezkutatzen dute, baina lazerador batek eraso egiten die. Thomasek Alby ezkutatu eta munstroa akabatzen du, eta biek alde egitea lortzen dute. Gazte heldu berria hori lortzen duen lehenengo biztanlea bihurtzen da. Egunsentian, hiru gazteak labirintotik ateratzen dira, eta Alby konorterik gabe jarraitzen duen bitartean, biztanleak biltzen dira Thomas zigortzeko asmoz; izan ere, arauak hautsi eta labirintoan sartu da lasterkari bat izan gabe. Momentu horretan, eta erabaki bat hartu baino lehen, jasogailua ustekabean igotzen hasten da. Bertan, gunera heldu den lehen neska ikusten dute (Kaya Scodelario), eta berarekin batera, ohar bat, “azkenengoa” izango dela jakinarazten diena. Bitartean, Thomas, Minho eta beste hiru biztanleek labirintoa esploratzen dute, aurreko gauean hil zuten lazeradorearen arrastoen bila. Horrela, zazpi zenbakia zeraman gailu bat deskubritzen dute. Bueltatzerakoan, bileran Thomas putzuan (kartzela moduko lekua) gau bat igarotzea erabakitzen dute eta jarraian lasterkari izendatzen dute, Minhok aholkatuta. Beranduago, neska esnatu eta iskanbila sortzen du Thomas berarekin hitz egin lortzen duen arte. Orduan konturatzen da bere izena Teresa dela. Oharraz gain, Teresak bi antidoto daramatza, eta bat erabiltzen dute Alby sendatzeko. Gau horretan bertan, Thomasek bere zigorra betetzen du. Hurrengo egunean, hura eta Minho labirintoan sartzen dira eta lazeradorearen gailuaren bidez, zazpigarren sektorean. Irekitzen saiatzerakoan, sektorea ixten hasten da eta alde egin behar dute. Gunera itzultzen direnean, gertatutakoa azaltzen hasten dira, baina Alby esnatu dela ikusten dute eta honek Thomas beti “haien” (WICKED erakundea) gogokoena izan dela dio. Gainera, labirintoaren ateak ez dira ixten, eta beste hiru irekitzen dira eta hamarnaka lazeradore ateratzen dira. Hauek Alby eta Zart (Joe Alder) akabatzen dituzte. Hurrengo goizean, Gallyk Thomasi gertatutakoa leporatzen dio; izan ere, iritsi denetik gauza arraroak gertatu dira. Thomas eta Teresa hiltzen saiatzen dira, baina Chucken laguntzari esker, Newt eta Mito salbatzen dira. Thomas egun horretan bertan aterako zirela baieztatzen du, aurreko egunean ikusitako irteera dela eta. Gauzak horrela, biztanleetariko batzuk gunean geratzen dira, eta bitartean, Thomas, Teresa, Chuck, Newt, Minho, Jeff eta beste batzuk labirintoan barrena murgiltzen dira. Gehienak laborategi batera eramaten duten tuneletara iristea lortzen dute. Bertan Ava Paigek (Patricia Clarkson) egindako grabaketa bat aurkitzen dute, non gertatutako guztia kontatzen den. Duela urte batzuk, eguzki-erupzio batzuek munduko biztanleriaren zati handi batekin amaitu zuten. Era berean “disdira” izeneko birus bat laborategi batetik alde egin eta bizirik ateratako biztanleria gehiena kutsatu zuen. Bizirik ateratako herrialde guztiek WICKED izeneko agentzia bat sortu zuten, gizakiekin esperimentatzeko baimena duena, sendaketa bat aurkitzeko premian. Labirintoa da honen guzti honen arrazoia. Grabaketa amaitzean, Gally ustekabean agertzen da laborategian, pistola bat eskuan eta Thomasi mehatxuka, bere etxea suntsitu izana leporatuz. Thomas Gallyrekin hitz egiten saiatzen da, baina honek tiro egiten dio, Minhok lantza bat jaurtitzen dio bularrera eta momentuan hiltzen da. Orduan, Thomas konturatzen da Chuckek tiroa jaso salbatzeko asmoz bere erdian jarri denean. Bat-batean, soldadu talde bat oldarka sartzen da laborategian Thomas eta besteei eskolta eman eta leku ziur batera eramateko. Filma liburuaren epilogoarekin amaitzen da; bertan, Avak lehenengo proba arrakasta bat izan dela esaten die WICKED elkarteko kideei, eta dagoeneko bigarren faserako prest daudela.